লন্ডনগামী ট্রেনে ভয়াবহ কাণ্ড, যাত্রীদের উপর এলোপাথাড়ি ছুরির কোপ!

ওয়েব ডেস্ক: লন্ডনগামী ট্রেনে ভয়াবহ ঘটনা। ট্রেনের ভিতরে যাত্রীদের উপর হামলা চালানোর অভিযোগ উঠেছে দুই আততায়ীর বিরুদ্ধে। তাদের উপর এলোপাথাড়ি ছুরির আঘাত চালানো হয় বলে জানা গিয়েছে। এই ঘটনায় আহত কমপক্ষে ১০ জন যাত্রী।

জানা গিয়েছে, শনিবার গভীর রাতে কেমব্রিজশায়ারের এক ট্রেনে ভয়াবহ হামলার খবর পায় পুলিশ। ট্রেনের অবস্থান ট্র্যাক করে কেমব্রিজশায়ারের আগের ছোট শহর হান্টিংডনের স্টেশনে পৌঁছয় তারা। সেখানে ট্রেন থামতেই ভিতরে ঢুকে আততায়ীদের গ্রেফতার করে পুলিশ। প্রত্যক্ষদর্শীরা জানিয়েছেন, ট্রেনের ভিতরে রীতিমতো ‘রক্তগঙ্গা’ বইতে শুরু করে। চারিদিকে ছড়িয়ে ছিটিয়ে পড়ে রক্ত। এই ঘটনায় আহত-রক্তাক্ত ব্যক্তিরা মেঝেতে পড়ে কাতরাচ্ছেন আর অন্যদিকে আতঙ্কিত যাত্রীদের একাংশ প্রাণে বাঁচতে শৌচাগারে গিয়ে লুকিয়ে পড়েন।

আরও পড়ুন: বিশ্বে শুরু হতে চলেছে নতুন যুদ্ধ!

ব্রিটিশ ট্রান্সপোর্ট পুলিশ এক্স হ্যাণ্ডেলে পোস্ট করে জানিয়েছেন, ‘বর্তমানে হান্টিংডনগামী একটি ট্রেনে একাধিক ব্যক্তির ছুরিকাঘাতের ঘটনার তদন্ত চলছে। দু’জনকে গ্রেফতার করা হয়েছে।’ কেমব্রিজশায়ার পুলিশ জানিয়েছে, ‘ঘটনায় বেশ কয়েকজনকে হাসপাতালে নিয়ে যাওয়া হয়েছে। তার মধ্যে ৯ জনের আঘাত গুরুতর। তাঁদের অবস্থা বেশ আশঙ্কাজনক।’

ব্রিটেনের প্রধানমন্ত্রী কিয়ের স্টার্মার এই ঘটনাকে ‘ভয়াবহ’ এবং ‘গভীরভাবে উদ্বেগজনক’ বলে বর্ণনা করেছেন। এক্স পোস্টে তিনি লিখেছেন, ‘ক্ষতিগ্রস্তদের প্রতি আমার সমবেদনা। এ ছাড়া জরুরি পরিষেবার প্রতিটি সদস্যকে তাঁদের তৎপরতার জন্য ধন্যবাদ জানাতে চাই। ওই এলাকায় থাকা সমস্ত মানুষকে পুলিশের পরামর্শ অনুসরণ করে চলার অনুরোধ জানাচ্ছি।’

দেখুন অন্য খবর